Rapport mill-Kummissjoni dwar l-implimentazzjoni fl-2003-2004 tar-Regolament (KEE) Nru 3820/85 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq (it-23 Rapport mill-Kummissjoni dwar l-implimentazzjoni tal-leġiżlazzjoni soċjali li tirrigwarda t-trasport bit-triq) {SEK(2007) 1359} /* KUMM/2007/0622 finali */





[pic] | KUMMISSJONI TAL-KOMUNITAJIET EWROPEJ | Brussel 12.10.2007 KUMM(2007) 622 finali RAPPORT MILL-KUMMISSJONI dwar l-implimentazzjoni fl-2003-2004 tar-Regolament (KEE) Nru 3820/85 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq (it-23 rapport mill-Kummissjoni dwar l-implimentazzjoni tal-leġiżlazzjoni soċjali li tirrigwarda t-trasport bit-triq) {SEK(2007) 1359} R APPORT MILL-KUMMISSJONI dwar l-implimentazzjoni fl-2003-2004 tar-Regolament (KEE) Nru 3820/85 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq (it-23 rapport mill-Kummissjoni dwar l-implimentazzjoni tal-leġiżlazzjoni soċjali li tirrigwarda t-trasport bit-triq) SOMMARJU EŻEKUTTIV Dan ir-rapport hu s-sitt wieħed fis-serje ta’ rapporti tal-Kummissjoni li jikkonċernaw l-implimentazzjoni tar-Regolament tal-Kunsill (KEE) Nru 3820/85 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq. Ir-Regolament hu dwar il-ħinijiet massimi ta’ sewqan u l-perjodi minimi ta’ waqfa u ta’ mistrieħ għas-sewwieqa professjonali kif ukoll dwar il-proċeduri tal-kontroll. Skond id-Direttiva[1] akkumpanjanti, l-Istati Membri huma obbligati li jiżguraw li għall-inqas 1 % tal-ġranet kollha maħduma mis-sewwieqa professjonali tat-trakkijiet u x-xarabanks ikunu kkontrollati jew permezz ta’ spezzjonijiet fil-post ta’ l-impriżi tat-trasport jew fit-triq. Biex il-Kummissjoni Ewropea tkun tista’ tħejji rapport dwar l-applikazzjoni tad-dispożizzjonijiet tar-Regolament, l-Istati Membri huma obbligati li jippreżentaw l-informazzjoni bijannwali meħtieġa, permezz ta’ formola standard. Ir-rapport attwali hu r-riżultat tal-kumpilazzjoni u l-analiżi tad- data pprovduta mill-Istati Membri li ġejja mill-attivitajiet ta’ spezzjoni u infurzar li twettqu matul il-perjodu 2003-2004 relatati mad-dispożizzjonijiet tar-Regolament (KEE) Nru 3820/85. Minbarra li jippreżenta statistiċi prinċipali u l-iżviluppi ewlenin fil-qasam, dan ir-rapport jinkludi wkoll l-opinjonijiet ta’ l-Istati Membri dwar l-implimentazzjoni tar-Regolament. Minkejja l-obbligu tar-rappurtar impost mir-Regolament, xi Stati Membri ma pprovdewx l-informazzjoni meħtieġa fil-ħin dovut u xi wħud ma pprovdewx id- data fil-format mitlub. Pajjiż wieħed ipprovda l-input tiegħu wara li kien suġġett għall-proċeduri ta’ ksur. Dan kollu kkawża dewmien fil-kumpilazzjoni ta’ dan ir-rapport bijannwali mill-Kummissjoni. Sabiex ma jiddewwimx ir-rapport li jmiss, hu importanti ħafna li r-rapporti ta’ l-Istati Membri li jkopru s-snin 2005-2006 jaslu għand il-Kummissjoni sat-30 ta’ Settembru 2007. Dawn ir-rapporti għandhom jinkludu, għall-ewwel darba, l-informazzjoni dwar l-implimentazzjoni tad-Direttiva dwar l-organizzazzjoni tal-Ħin tax-Xogħol 2002/15/KE skond l-Artikolu 13(1) tagħha. Dan jippermetti lill-Kummissjoni li tħejji rapport komprensiv li jkun fih l-informazzjoni rilevanti kollha li tirrigwarda l-implimentazzjoni tar-regoli soċjali dwar it-trasport bit-triq. L-analiżi tad- data li waslet turi li ħames Stati Membri (il-Belġju, il-Ġermanja, Franza, il-Lussemburgu u l-Awstrija) żiedu l-għadd ta’ ġranet tax-xogħol ikkontrollati. L-Istati Membri l-oħra wrew tnaqqis fl-għadd ta’ ġranet tax-xogħol ikkontrollati, għalkemm xorta kienu ’l fuq mil-livell minimu meħtieġ(. Kollox ma’ kollox, il-medja tat-total ta’ l-għadd ta’ ġranet tax-xogħol ikkontrollati (nazzjonali u mhux nazzjonali flimkien) naqset matul il-perjodu 2003-2004 għal madwar 2.3 miljuni, imqabbla ma’ medja ta’ 2.6 miljuni ġurnata tax-xogħol ikkontrollati fil-perjodu tar-rappurtar ta’ qabel. L-Istati Membri kollha minbarra l-Iżvezja u l-Portugall qabżu l-istandard bażiku tal-kontroll ta’ 1 % tal-ġranet tax-xogħol tas-sewwieqa professjonali, bil-Ġermanja, Spanja, Franza, il-Lussemburgu u Malta jaqbżu t-2 %. In-Norveġja u l-Iżvizzera wkoll qabżu b’mod ċar it-2 %. L-għadd totali ta’ kontravenzjonijiet irreġistrati kompla jiżdied f’xi Stati Membri, f’uħud minnhom b’mod sinifikanti. B’mod ġenerali, il-kontravenzjonijiet fir-rigward tal-waqfiet u l-perjodi ta’ mistrieħ żdiedu waqt li dawk li jinvolvu l-perjodi ta’ sewqan naqsu. Il-medja ta’ l-għadd totali ta’ kontravenzjonijiet misjuba baqgħet stabbli. Għal kull 100 ġurnata tax-xogħol ikkontrollata, l-aġenziji ta’ l-infurzar Ewropej sabu medja ta’ 2.8 kontravenzjonijiet, li hi kważi fl-istess livell tal-perjodu 2001-2002. Madankollu, hemm avarija kbira bejn l-Istati Membri: f’uħud ir-rata misjuba kienet aktar minn 5, waqt li f’oħrajn kienet anqas minn 1. Is-sitwazzjoni għandha titjieb b’mod konsiderevoli bil-leġiżlazzjoni l-ġdida dwar il-ħin tas-sewqan u l-perjodi ta’ mistrieħ fit-trasport bit-triq[2] li daħlet fis-seħħ parti fl-1 ta’ Mejju 2006 u parti fil-11 ta’ April 2007. Dawn ir-regoli l-ġodda jipprovdu bażi soda għall-industrija u għal infurzaturi. Huma jipprovdu metodu mmirat imsejjes fuq evalwazzjonijiet tar-riskju, jirrinfurzaw il-kooperazzjoni bejn l-Istati Membri u jagħtu l-poteri ta’ implimentazzjoni lill-Kummissjoni li jitwettqu bl-assistenza ta’ kumitat regolatorju. Issa l-isforzi kollha jeħtieġ li jiġu ffukati fuq l-implimentazzjoni effiċjenti u armonizzata tal-ġabra mtejba ta’ regoli soċjali. 1. INTRODUZZJONI Dan ir-rapport, li jkopri l-perjodu tas-sentejn 2003-2004, hu msejjes fuq l-informazzjoni mogħtija mill-Istati Membri bl-użu tal-formola standard introdotta skond id-Deċiżjoni tal-Kummissjoni tat-22 ta’ Frar 1993[3]. L-Istati Membri kollha użaw il-formola standard biex jippreżentaw id- data lill-Kummissjoni. Il-formoli tagħhom kienu fil-parti l-kbira tagħhom kompluti, iżda xorta neqsin mill-uniformità, u xi ftit mid- data pprovduta kienet f’biċċiet jew nieqsa f’xi aspett. Kien hemm dewmien fis-sottomissjoni tal-formoli. Pajjiż wieħed ippreżenta r-rapport tiegħu biss wara li nbdiet proċedura ta’ ksur ta’ obbligu. Id- data pprovduta minn xi Stati Membri ma kinitx kompluta. Dan dewwem il-kumpilazzjoni tar-rapport u tellef l-iskop ta’ paragun kmieni u effikaċi ta’ l-istatistiċi. L-Istati Membri li ssieħbu fl-Unjoni Ewropea fl-2004 kien għad ma kellhomx l-obbligu li jippreżentaw ir-rapporti tagħhom għall-perjodu 2003-2004. Madankollu, l-Ungerija ppreżentat rapport għall-perjodu kollu u Malta kopriet il-firxa taż-żmien mid-data tas-sħubija sa l-aħħar tal-perjodu, jiġifieri 1.5.2004-31.12.2004. In-Norveġja u l-Iżvizzera wkoll bagħtu r-rapporti tagħhom lill-Kummissjoni. 2. TABELLI MQASSRA 2.1. Kontrolli: sommarju L-għadd ta’ ġranet fil-fatt ikkontrollati bħala proporzjon ta’ l-għadd minimu ta’ ġranet tax-xogħol li għandhom jiġu kkontrollati. - a - | - b - | - c - | - d - | - e - | Stat Membru | Għadd minimu ta’ ġranet ta’ xogħol li għandhom jiġu kkontrollati | Għadd ta’ ġranet ta’ xogħol ikkontrollati (nazzjonali) | Għadd ta’ ġranet ta’ xogħol ikkontrollati (mhux nazzjonali) | Għadd totali ta’ ġranet ta’ xogħol ikkontrollati | Għadd ta’ ġranet ta’ xogħol ikkontrollati bħala proporzjon ta’ l-għadd minimu ta’ ġranet li kellhom jiġu kkontrollati (d/a) | L-Awstrija | 464 904 | 611 790 | 299 277 | 911 067 | 1.96 | Il-Belġju[4] | 726 000 | 1 028 094 | 200 642 | 1 228 736 | 1.69 | Id-Danimarka | 220 000 | 284 954 | 28 624 | 313 578 | 1.43 | Il-Finlandja | 297 000 | 340 885 | 39 801 | 380 686 | 1.28 | Franza | 2 505 000 | 6 143 979 | 1 215 203 | 7 359 182 | 2.94 | Il-Ġermanja | 2 987 237 | 8 325 897 | 6 787 877 | 15 113 774 | 5.06 | Il-Greċja | 10 705 | 54 211 | 5 155 | 59 366 | (5.55)[5] | L-Ungerija | 560 002 | 669 819 | 148 155 | 817 974 | 1.46 | L-Irlanda | 721 524 | 852 167 | 9 248 | 861 415 | 1.19 | L-Italja | 2 818 497 | 5 121 603 | 194 565 | 5 316 168 | 1.89 | Il-Lussemburgu | 49 455 | 166 382 | 31 204 | 197 586 | 4.00 | L-Olanda | 544 212 | 498 801 | 64 248 | 563 049 | 1.03 | Malta[6] | 128 | 795 | 16 | 811 | 6.34 | Il-Portugall[7] | 585 077 | 123 864 | 866 | 124 760 | 0.21 | Spanja | 2 169 600 | 4 093 346 | 419 854 | 4 513 200 | 2.08 | L-Iżvezja | 484 000 | 398 733 | 75 862 | 474 595 | 0.98 | Ir-Renju Unit | 2 203 049 | 3 586 801 | 236 706 | 3 823 507 | 1.74 | In-Norveġja | 320 000 | 873 778 | 94 788 | 968 566 | 3.03 | L-Iżvizzera[8] | 204 397 | 846 000 | 158 073 | 1 004 073 | 4.91 | 2.2. Kontravenzjonijiet: sommarju L-għadd ta’ kontravenzjonijiet irreġistrati: l-Artikoli 6, 7, 8 u 14 tar-Regolament (KEE) Nru 3820/85 Deskrizzjoni fil-qosor skond l-Istat Membru Stat Membru | Passiġġieri | Oġġetti | Total | 6 | Perjodi ta’ sewqan | 313 782 | 7 | Waqfiet | 431 039 | 8 | Perjodi ta’ mistrieħ | 435 849 | 14 | Skeda ta’ servizz u roster ta’ xogħol | 4 725 | Total | 1 185 395 | * Id- data mill-Iżvezja u mill-Greċja ma kinitx disponibbli u għalhekk ma ġietx inkluża fit-tabella. 3. RELAZZJONIJIET U KOOPERAZZJONI BEJN L-ISTATI MEMBRI Xi ftit kontrolli flimkien u azzjonijiet ta’ kooperazzjoni fir-rigward ta’ l-implimentazzjoni tal-miżuri ta’ l-infurzar twettqu minn xi Stati Membri. L-awtoritajiet tal-kontroll Żvediżi wettqu kontrolli flimkien ma’ l-awtoritajiet tal-kontroll fil-pajjiżi Nordiċi l-oħra (id-Danimarka, il-Finlandja u n-Norveġja). L-Awstrija rrappurtat kontrolli flimkien ma’ uffiċjali Ġermaniżi fiż-żona ta’ Kundl (Tirol). Il-pulizija Ġermaniża ngħatat l-awtorizzazzjoni Awstrijaka sabiex tikkontrolla l-vetturi fit-triq fl-Awstrija u ħadmet flimkien mal-kontroparti Awstrijaka tagħha. Ir-Renju Unit irrapporta kontrolli li twettqu flimkien ma’ aġenziji ta’ l-infurzar oħra kkonċentrati fuq it-traffiku ta’ vjaġġi internazzjonali u kontroll wieħed pan-Ewropew, speċifikament iffukat fuq vetturi li jġorru oġġetti perikolużi. 4. KUMMENTI U KONKLUżJONIJIET 4.1. Proposti mill-Istati Membri Diversi proposti mill-perjodu ta’ rappurtar ta’ qabel se jkunu diskussi fi ħdan il-Kumitat Konsultattiv imwaqqaf bl-Artikolu 18 tar-Regolament (KEE) Nru 3821/85. Ma saru l-ebda proposti oħra mill-Istati Membri matul il-perjodu attwali tar-rappurtar. 4.2. Kummenti Il-leġiżlazzjoni fis-seħħ hi standard komuni tal-Komunità biex jiġu stabbiliti l-limiti massimi ta’ ħin tas-sewqan kif ukoll ta’ waqfa u ta’ mistrieħ għall-operaturi tat-trasport bit-triq. L-implimentazzjoni tagħha fl-Istati Membri għandha rwol vitali fit-titjib tas-sikurezza fit-toroq u l-kompetizzjoni ġusta, u fit-titjib tal-kundizzjonijiet tax-xogħol tas-sewwieqa. Minkejja li r-Regolament issa ilu jorbot għal aktar minn 20 sena, l-Istati Membri għad għandhom perċezzjonijiet differenti ta’ kif jinterpretaw u jinfurzaw din il-leġiżlazzjoni. Il-kontrolli qegħdin jitwettqu b’intensità u frekwenza differenti f’kull Stat Membru u spiss minn varjetà ta’ awtoritajiet li jaġixxu taħt prijoritajiet differenti u regoli nazzjonali separati. Xi informazzjoni pprovduta mill-Istati Membri spiss ma tkunx koerenti u għalhekk jista’ jkun pjuttost diffiċli li jsiru paraguni preċiżi. Biex jiġu indirizzati dawn il-problemi ddaħħlu miżuri ġodda fl-2006. It-takografu diġitali sar obbligatorju għall-vetturi l-ġodda kollha f’kull Stat Membru, u r-reviżjonijiet tar-Regolament 3820/85[14] u tad-Direttiva 88/599/KEE[15] li timplimentah daħlu fis-seħħ f’April ta’ l- 2007. Il-bidliet ewlenin introdotti bir-Regolament u bid-Direttiva fir-rigward ta’ l-infurzar huma kif ġej: - Kumitat ġdid magħmul minn uffiċjali ta’ l-infurzar mill-Istati Membri twaqqaf biex jgħin lill-Kummissjoni tiżgura interpretazzjoni u applikazzjoni armonizzata tar-regoli; - L-estraterritorjalità tas-sanzjonijiet tippermetti li spettur, waqt kontroll fit-triq, jipproċessa kontravenzjoni irrispettivament minn fejn tkun twettqet; - Firxa komuni ta’ sanzjonijiet li għandhom jiġu stipulati minn kull Stat Membru; - Programmi ta’ taħriġ konġunt dwar l-aħjar prattiċi li għandhom jiġu stabbiliti mill-Istati Membri; - Kooperazzjoni msaħħa: operazzjonijiet ta’ kontroll konġunt; skambji ta’ taħriġ konġunt bejn spetturi ta’ l-Istati Membri; skambju ta’ informazzjoni dwar persuni mhux residenti li jwettqu kontravenzjonijiet. Barra minn dan, il-perjodu għat-traspożizzjoni nazzjonali tad-Direttiva 2002/15/KE dwar l-organizzazzjoni tal-ħin tax-xogħol ta’ ħaddiema li jwettqu attivitajiet mobbli tat-trasport fit-toroq skada fit-23 ta’ Marzu 2005. Titjib fis-sitwazzjoni bħala riżultat ta’ dawn il-miżuri l-ġodda għandu jidher f’rapporti futuri. 4.2.1. Preżentazzjoni tad-data In-nuqqas ta’ puntwalità fil-preżentazzjoni ta’ l-informazzjoni lill-Kummissjoni minn xi Stati Membri jfixkel il-kumpilazzjoni komprensiva tad- data u jdewwem l-iffinalizzar tar-rapport. Il-preżentazzjoni ta’ ċifri li m’humiex standard jew ta’ data mhux kompluta tkompli tfixkel il-paragun komprensiv bejn il-pajjiżi. Il-Greċja ma pprovdietx data dwar il-kontravenzjonijiet, u l-għadd iddikjarat ta’ vetturi suġġetti għar-Regolament 3820/85 jidher li hu baxx ħafna, li rriżulta f’għadd minimu baxx ta’ ġranet tax-xogħol li għandhom jiġu kkontrollati u, konsegwentement, milli jidher f’livell għoli ħafna ta’ kontrolli mwettqa[16]. Fir-rapport tal-Portugall, li ġie ppreżentat biss wara li nbdiet proċedura ta’ ksur ta’ obbligu, id- data dwar il-kalkolu tal-kontrolli minimi kienet nieqsa. In-Norveġja u l-Iżvizzera użaw il-formola standard tar-rappurtar, iżda d- data tagħhom ma kinitx kompluta. 4.2.2. Kontrolli Komparat mal-perjodu ta’ rappurtar preċedenti (2001-2002), ħames Stati Membri, li huma l-Awstrija, il-Belġju, Franza, il-Ġermanja u l-Lussemburgu, irreġistraw żieda fl-għadd ta’ kontrolli. Il-biċċa l-kbira ta’ l-Istati Membri qabżu l-istandard bażiku ta’ 1 % tal-ġranet tax-xogħol ikkontrollati. Il-pajjiżi li wettqu l-anqas kontrolli kienu l-Portugall, l-Iżvezja u l-Olanda. L-Iżvezja ma laħqitx il-1 % tal-ġranet tax-xogħol ikkontrollati meħtieġ (0.98 %) u l-Olanda qabżitu b’marġni żgħir (1.03 %). Il-prestazzjoni tal-Portugall kienet ferm taħt il-minimu meħtieġ, b’0.21 % biss tal-ġranet tax-xogħol ikkontrollati. Il-Ġermanja, il-Greċja, Franza u Spanja komplew jaqbżu t-2 % u din id-darba anke l-Lussemburgu qabeż il-livell ta’ 2 %. Fost il-pajjiżi li rreġistraw tnaqqis fil-perċentwali ta’ ġranet tax-xogħol ikkontrollati meta mqabbla mal-perjodu ta’ rappurtar preċedenti, erbgħa rreġistraw tnaqqis konsiderevoli ta’ madwar 0.3 punti perċentwali. Dawn huma l-Iżvezja, ir-Renju Unit, Spanja u l-Irlanda. L-istatistiċi tal-Portugall naqsu bi kważi 1 % (minn 1.11 % għal 0.21 %). 4.2.3. Kontravenzjonijiet Il-biċċa l-kbira ta’ l-Istati Membri pprovdew data suffiċjenti dwar il-kontravenzjonijiet għall-perjodu rilevanti. Il-Greċja ma pprovdietx data . Id- data ppreżentata mir-Renju Unit tirrifletti diffikultà fl-allokazzjoni taċ-ċifri bejn kontravenzjonijiet tal-perjodi ta’ sewqan, il-perjodi ta’ mistrieħ u ta’ waqfa. L-Iżvezja ma qasmitx il-kontravenzjonijiet skond l-Artikoli differenti tar-Regolament. L-analiżi tad- data turi li l-għadd totali ta’ kontravenzjonijiet għall-perjodu attwali żdied f’xi Stati Membri, eż. fil-Belġju, fid-Danimarka, fil-Finlandja, fl-Irlanda, fl-Italja, fi Spanja u fir-Renju Unit. Marbut ma’ dan hu l-fatt li fl-Awstrija, il-Belġju, id-Danimarka, il-Finlandja, Franza, il-Ġermanja, il-Greċja, l-Italja u fil-Lussemburgu l-għadd totali ta’ ġranet tax-xogħol ikkontrollati żdied, waqt li fl-Irlanda, l-Olanda, Spanja, l-Iżvezja u fir-Renju Unit l-għadd totali ta’ ġranet tax-xogħol ikkontrollati naqas. Bħal fir-rapport preċedenti, anke jekk diversi Stati Membri rrappurtaw żieda, tidher biss żieda żgħira fl-għadd totali ta’ kontravenzjonijiet misjuba madwar l-UE kollha. Fil-perjodu 2001-2002 ġie rreġistrat total ta’ 1,183,379 kontravenzjoni, u għall-perjodu 2003-2004 it-total kien 1,185,395. Komparat mal-perjodu ta’ rappurtar preċedenti, l-għadd ta’ kontravenzjonijiet misjuba fil-waqfiet u l-perjodi ta’ mistrieħ żdied, filwaqt li l-kontravenzjonijiet l-oħra kollha naqsu. Minkejja li nofs l-Istati Membri rrappurtaw żieda fil-kontravenzjonijiet ta’ l-Artikolu 6 (perjodi tas-sewqan), l-għadd totali ta’ kontravenzjonijiet li għandhom x’jaqsmu mal-perjodi tas-sewqan naqas. L-għadd totali ta’ kontravenzjonijiet li jirrigwardaw l-Artikolu 7 (waqfiet) tela’ b’29 % u kien hemm tnaqqis fl-għadd ta’ dawk il-kontravenzjonijiet fi Spanja, il-Lussemburgu u l-Olanda biss. Il-kontravenzjonijiet ta’ l-Artikolu 8 (perjodi ta’ mistrieħ) żdiedu moderatament. Kien hemm tnaqqis evidenti fl-għadd ta’ kontravenzjonijiet misjuba fir-rigward ta’ l-Artikolu 14 dwar l-iskeda tas-servizz u r-roster tax-xogħol. Il-proporzjon bejn l-għadd totali ta’ kontravenzjonijiet misjuba u l-għadd totali ta’ ġranet tax-xogħol ikkontrollati jikkonferma li għad hemm disparità wiesgħa bejn is-suċċess ta’ l-Istati Membri li jiffukaw fuq persuni bil-potenzjal li jwettqu l-kontravenzjonijiet. Matul l-2003-2004 l-Awstrija, il-Ġermanja u l-Finlandja kellhom suċċess l-aktar, b’medja ta’ 5.1, 5.0 u 4.26 kontravenzjonijiet misjuba f’kull 100 ġurnata tax-xogħol ikkontrollata matul il-perjodu rilevanti. F’xi pajjiżi l-livell misjub kien ta’ aktar minn 2 kontravenzjonijiet (id-Danimarka u l-Italja) f’kull 100 ġurnata tax-xogħol ikkontrollata, jew ta’ aktar minn kontravenzjoni 1 (Franza, l-Irlanda, l-Olanda, l-Ungerija, ir-Renju Unit, il-Portugall) f’kull 100 ġurnata tax-xogħol ikkontrollata, iżda l-Istati Membri l-oħra ma laħqux din ir-rata. Ir-rata medja ta’ kontravenzjonijiet misjuba hi kważi l-istess bħal dik tal-perjodu ta’ rappurtar preċedenti, jiġifieri 2.8 kontravenzjonijiet misjuba f’kull 100 ġurnata ta’ xogħol ikkontrollata. 4.2.4. Interpretazzjoni tar-Regolamenti tal-Kunsill Nru 3820/85 u Nru 3821/85 permezz ta’ sentenzi tal-Qorti tal-Ġustizzja tal-Komunitajiet Ewropej Fis-sentenza tagħha tas-16 ta’ Jannar 2003 (Libor Cipra u Vlastimil Kvasnicka kontra Bezirkshauptmannschaft Mistelbach), C-439/2001, il-Qorti stabbiliet li fil-każ ta’ trasport minn aktar minn sewwieq wieħed, l-Artikolu 8(2) tar-Regolament tal-Kunsill 3820/85 japplika bħala lex specialis u jieħu preċedenza fuq il-paragrafu 1 ta’ dak l-Artikolu. Konsegwentement, dawk id-dispożizzjonijiet m’għandhomx ikunu applikati b’mod kumulattiv u l-mistrieħ ta’ kuljum tas-sewwieqa jittieħed f’perjodu ta’ 30 siegħa. L-istess interpretazzjoni tapplika għall-Artikolu 8(1) u (2) tal-Ftehim Ewropew dwar ix-Xogħol ta’ l-Ekwipaġġi tal-Vetturi involuti fit-Trasport Internazzjonali fuq it-Triq (AETR). Barra minn dan, il-Qorti ddeċidiet li r-rekwiżiti dwar il-perjodi ta’ mistrieħ li japplikaw għal ekwipaġġi li jikkonsistu f’sewwieq wieħed jew minn ta’ l-inqas żewġ sewwieqa joħorġu ċari biżżejjed mill-kliem ta’ l-Artikolu 8(1) u (2) tar-Regolament 3820/85 u mill-kuntest u l-għanijiet tiegħu. Fis-sentenza tagħha tas-17 ta’ Marzu 2005 (Il-proċeduri kriminali kontra Annic Andréa Raemdonck u Raemdonck-Janssens BVBA ), C-128/2004, il-Qorti stabbiliet li t-termini “materjali jew apparat” imsemmija fl-Artikolu 13(1)(g) tar-Regolament tal-Kunsill (KEE) Nru 3820/85 għandhom (fil-kuntest ta’ l-iskema ta’ eżenzjoni prevista fl-Artikolu 3(2) tar-Regolament tal-Kunsill (KEE) Nru 3821/85) jiġu interpretati li jkopru mhux biss l-għodda u l-istrumenti iżda wkoll l-oġġetti, bħal m’huma materjali tal-bini jew kejbils, li huma meħtieġa għat-twettiq tax-xogħol meħtieġ fl-attività prinċipali tas-sewwieq. Kif fakkret ukoll il-Qorti, l-eċċezzjoni tapplika biss sakemm is-sewqan tal-vettura ma jkunx l-attività prinċipali tas-sewwieq. Is-sewwieq għandu, barra dan, juża l-materjali jew l-apparat inkwistjoni waqt xogħlu. Għalhekk dawk iż-żewġ kundizzjonijiet huma marbuta ma’ l-attivitajiet tas-sewwieq, u mhux ma’ dawk ta’ l-impriża kkonċernata. 4.2.5. Takografu diġitali Ir-Regolament tal-Kummissjoni (KE) Nru 1360/2002 tat-13 ta’ Ġunju 2002 li jaddatta għas-seba’ darba għall-progress tekniku r-Regolament tal-Kunsill (KEE) Nru 3821/85 dwar apparat ta’ reġistrazzjoni għat-trasport bit-triq fih, fl-Anness 1B tiegħu, l-ispeċifikazzjonijiet tekniċi tat-takografu diġitali introdott mir-Regolament tal-Kunsill 2135/98. It-takografu diġitali sar obbligatorju għall-vetturi l-ġodda kollha fl-Istati Membri kollha fl-1 ta’ Mejju 2006[17]. L-għan ewlieni ta’ l-introduzzjoni tat-takografu diġitali kien li jarmonizza l-implimentazzjoni tar-Regolament dwar il-Ħin tas-Sewqan kif ukoll li jgħaqqad u jtejjeb il-prattiċi ta’ l-infurzar fl-Istati Membri kollha. It-takografu diġitali jobbliga lill-aġenziji ta’ l-infurzar li jaġġornaw il-modi tagħhom ta’ l-infurzar u l-prosekuzzjoni ta’ dawk misjuba f’kontravenzjoni. Il-Kummissjoni appoġġjat finanzjarjament proġett li jippromwovi l-kooperazzjoni bejn l-Istati Membri biex ifasslu pjanijiet komuni għall-implimentazzjoni, jiskambjaw l-informazzjoni u jiżviluppaw soluzzjonijiet armonizzati u effikaċi għall-kwistjonijiet marbuta ma’ l-implimentazzjoni. Tnediet azzjoni mmirata biex tappoġġja l-implimentazzjoni tat-takografu diġitali fl-għaxar Stati Membri li ssieħbu fl-Unjoni Ewropea fl-2004. Id-dispożizzjonijiet dwar it-takografu diġitali kienu ilhom fis-seħħ ukoll fil-Ftehim Ewropew li jirrigwarda x-xogħol ta’ l-ekwipaġġi tal-vetturi li jaħdmu fit-trasport internazzjonali fuq it-triq (AETR) mis-16 ta’ Ġunju 2006, b’perjodu transizzjonali għall-Partijiet Kontraenti ta’ l-AETR li m’humiex fl-UE sas-16 ta’ Ġunju 2010. It-takografu diġitali għalhekk se jsir obbligatorju għall-pajjiżi terzi Ewropej kollha ġirien taż-Żona Ekonomika Ewropea. 4.2.6. Tħassir tar-Regolament tal-Kunsill Nru 3820/85 Ir-Regolament il-ġdid (KE) Nru 561/2006[18] daħal fis-seħħ fil-11 t’April 2007, minbarra dawk id-dispożizzjonijiet li jirrigwardaw it-takografu diġitali, li daħlu fis-seħħ fid-data aktar bikrija ta’ l-1 ta’ Mejju 2006. Ir-Regolament il-ġdid jiċċara u jaġġorna leġiżlazzjoni li għandha 20 sena. Hu għandu l-għan li jsaħħaħ is-sikurezza fit-triq, il-kundizzjonijiet tax-xogħol tas-sewwieqa u l-kompetizzjoni ġusta fl-Istati Membri. Minbarra l-kundizzjonijiet soċjali u ta’ sikurezza mtejba, il-miżuri l-ġodda jiżguraw ukoll infurzar strett u armonizzat ta’ dawn ir-regoli. Ir-Regolament isaħħaħ id-dispożizzjonijiet dwar ir-responsabbiltà ta’ l-impjegatur u jħejji t-triq għal sanzjonijiet komuni f’każijiet ta’ ksur serju ta’ obbligi. Ġie mwaqqaf Kumitat Konsultattiv fl-24 ta’ Mejju 2007 biex jippromwovi l-involviment u l-impenn kontinwu għall-infurzar tar-Regolament. 4.2.7. Tħassir tad-Direttiva 88/599/KEE Id-Direttiva l-ġdida 2006/22/KE[19] daħlet fis-seħħ fl-1 ta’ Mejju 2006. L-Istati Membri kienu obbligati li jittrasponu d-Direttiva fil-leġiżlazzjonijiet nazzjonali sa l-1 ta’ April 2007. Id-Direttiva l-ġdida żżid gradatament l-għadd minimu ta’ kontrolli meħtieġ minn 1 % għal 3 % tal-ġranet totali maħduma minn sewwieqa professjonali fis-sena 2010. F’dan il-perċentwal totali, il-perċentwal minimu ddedikat għall-kontrolli fit-triq jittella’ minn 15 % għal 30 % u ċ-ċifra għall-kontrolli fuq il-post titla’ minn 25 % għal 50 %. Sabiex titjieb il-kwalità tal-kontrolli, id-Direttiva tipprevedi t-twaqqif ta’ korp ta’ l-infurzar koordinanti fi ħdan kull Stat Membru, li jarma b’mod adegwat lill-persunal ta’ l-infurzar b’lista bażika ta’ tagħmir interoperabbli u jiżgura infrastruttura tat-toroq li jkollha biżżejjed postijiet ta’ waqfien ( lay-bys ) jew stazzjonijiet ta’ servizz għat-twettiq tal-kontrolli. Il-kooperazzjoni bejn l-awtoritajiet ta’ l-infurzar ta’ l-Istati Membri hi żgurata permezz ta’ żieda fit-twettiq ta’ azzjonijiet flimkien, skambju aħjar ta’ l-informazzjoni permezz ta’ netwerk elettroniku u permezz ta’ Kumitat Regolatorju biex jiċċara l-implimentazzjoni tad-Direttiva. L-Istati Membri jaħtru korp għall-kuntatti interkomunitarji, li jkun rappreżentat fil-Kumitat. Il-Kumitat Regolatorju twaqqaf fid-9 ta’ Ottubru 2006. Hu ltaqa’ fid-19 ta’ Jannar 2007 u approva formola uniformi għal-lif tal-mard li tieħu post 27 mudell nazzjonali differenti u għalhekk tikkontribwixxi b’mod effiċjenti għat-tnaqqis fil-piż amministrattiv. Il-Kummissjoni adottat il-mudell bid-Deċiżjoni tat-12 ta’ April 2007 dwar formola li tirrigwarda l-leġiżlazzjoni soċjali marbuta ma’ l-attivitajiet tat-trasport bit-triq. 4.2.8. Il-leġiżlazzjoni li tirrigwarda l-ħin tax-xogħol għas-settur tat-trasport bit-triq: id-Direttiva 2002/15/KE Id-Direttiva 2002/15/KE[20] kellha tiġi implimentata fil-leġiżlazzjonijiet nazzjonali sat-23 ta’ Marzu 2005. Madankollu, hemm Stati Membri li għadhom ma ttrasponewx bis-sħiħ id-dispożizzjonijiet tad-Direttiva u issa dawn huma suġġetti għall-proċeduri ta’ ksur ta’ obbligu. Il-Kummissjoni hi konvinta li d-Direttiva, meta tkun implimentata fl-Istati Membri kollha, se tikkontribwixxi biex ittejjeb il-kundizzjonijiet soċjali ta’ dawk il-persuni li jwettqu attivitajiet mobbli tat-trasport fit-toroq u wkoll għat-tisħiħ tas-sikurezza fit-toroq. Il-perjodu ta’ rappurtar li jmiss, 2005-2006, se jkopri wkoll l-implimentazzjoni tad-Direttiva 2002/15/KE. 4.2.9. Konklużjonijiet L-applikazzjoni effettiva tar-regoli dwar il-ħinijiet tas-sewqan, il-waqfiet u l-perjodi ta’ mistrieħ hi fl-interess ta’ kulħadd. Il-Kummissjoni tħeġġeġ lill-Istati Membri kollha biex iżidu l-għadd u l-kwalità tal-kontrolli, iwettqu kontrolli flimkien u jieħdu inizjattivi ta’ kooperazzjoni li jippromwovu l-iskambji ta’ l-informazzjoni u tal-persunal. Dawn l-azzjonijiet jikkontribwixxu għat-titjib ta’ l-attivitajiet ta’ l-infurzar u jwasslu għall-implimentazzjoni armonizzata u aħjar tad-dispożizzjonijiet tar-Regolament. L-obbligazzjoni tar-rappurtar li jmiss se tkopri s-snin 2005-2006. Dan se jkun l-aħħar rapport taħt il-leġiżlazzjoni l-“qadima”. Fl-istess ħin, se jkun l-ewwel rapport akkumpanjat minn rapport simultanju mill-Kummissjoni Ekonomika tan-Nazzjonijiet Uniti għall-Ewropa dwar l-implimentazzjoni tal-Ftehim Ewropew li jirrigwarda x-xogħol ta’ l-ekwipaġġi tal-vetturi li jaħdmu fit-trasport internazzjonali fit-triq (AETR). Barra minn dan, hu se jkun l-ewwel rapport li jinkludi l-implimentazzjoni tad-Direttiva dwar il-Ħin tax-Xogħol matul is-snin 2005-2006. Hu għalhekk ta’ l-akbar importanza li r-rapporti tal-pajjiż jaslu fil-ħin stabbilit bir-Regolament u fil-format uniformi meħtieġ. Barra minn dan, l-informazzjoni dwar l-implimentazzjoni tad-Direttiva 2002/15/EC għandha tiġi pprovduta sa l-istess data. Il-Kummissjoni tinnota li kważi l-Istati Membri kollha pprovdew il-livell minimu ta’ l-infurzar ta’ 1 % tal-ġranet maħduma mis-sewwieqa professjonali. Hu importanti li l-awtoritajiet ta’ l-infurzar jagħmlu sforz biex iżidu l-għadd ta’ kontrolli li, mill-1 ta’ Jannar 2008, għandhom ikopru 2 % ta’ l-għadd totali ta’ ġranet tax-xogħol. Ir-riżultati għadhom jagħtu lok għal tħassib, billi l-għadd medju ta’ kontravenzjonijiet ma naqasx maż-żmien. F’suq kompetittiv ħafna, li fih il-kumpaniji jkunu taħt pressjoni biex iżommu l-ispejjeż baxxi kemm jista’ jkun, trid tittieħed azzjoni biex titjieb il-konformità ma’ dawn ir-regoli essenzjali. Il-Kummissjoni hi kunfidenti li l-leġiżlazzjoni l-ġdida se tikkontribwixxi b’mod pożittiv f’dan il-qasam. Hi se turi wkoll li l-industrija hi ħerqana li tiżgura li r-regoli l-ġodda dwar il-ħin tax-xogħol jiġu applikati u infurzati b’mod uniformi u ġust f’kull parti ta’ l-Unjoni biex jiġi evitat kull tgħawwiġ tal-kompetizzjoni. Hu biss bi sforz u b’investiment akbar ta’ l-Istati Membri f’dik li hi attività ta’ l-infurzar li jkun hemm aktar rispett lejn in-normi soċjali tal-Komunità fis-settur tat-trasport bit-triq. B’dan f’moħħha, il-Kummissjoni se tkompli ssegwi l-iżviluppi f’dan il-qasam biex tiżgura implimentazzjoni armonizzata tal-leġiżlazzjoni soċjali, biex tħeġġeġ prattika tajba u biex issaħħaħ il-livelli u l-effikaċja ta’ l-infurzar. [1] ĠU L 325, 29.11.1988, p.5. ( Madankollu, fir-rigward tal-bidla leġiżlattiva li daħlet fis-seħħ fl-1 ta’ April 2007, l-għadd ta’ ġranet ta’ xogħol li għandhom isirulhom il-kontrolli għandu jiżdied f’kull Stat Membru għal 2% fl-2008. [2] Ir-Regolament (KE) Nru 561/2006 tal-Parlament Ewropew u tal-Kunsill tal-15 ta’ Marzu 2006 dwar l-armonizzazzjoni ta’ ċerta leġiżlazzjoni soċjali li għandha x’taqsam mat-trasport bit-triq u li jemenda r-Regolamenti tal-Kunsill (KEE) Nru 3821/85 u (KE) Nru 2135/98 u li jħassar ir-Regolament tal-Kunsill (KEE) Nru 3820/85 (ĠU L 102, 11.4.2006, p. 1) u d-Direttiva 2006/22/KE tal-Parlament Ewropew u tal-Kunsill tal-15 ta’ Marzu 2006 dwar il-kondizzjonijiet minimi għall-implimentazzjoni tar-Regolamenti tal-Kunsill (KEE) Nri 3820/85 u 3821/85 dwar il-leġiżlazzjoni soċjali li għandha x’taqsam ma’ attivitajiet tat-trasport bit-triq u li tħassar id-Direttiva tal-Kunsill 88/599/KEE (ĠU L 102, 11.4.2006, p. 35). [3] ĠU L 72, 25.3.1993, p. 33. [4] Dawn iċ-ċifri ma jinkorporawx id- data dwar kontrolli li twettqu minn spetturi soċjali u mill-pulizija billi ma kinux mifruda tajjeb biżżejjed. [5] Id- data li waslet mill-Greċja turi għadd partikolarment baxx ta’ vetturi suġġetti għar-Regolament KEE 3820/85; konsegwentement l-għadd minimu totali ta’ ġranet tax-xogħol li kellhom jiġu kkontrollati, li jirriżulta mill-multiplikazzjoni ta’ l-għadd totali tal-vetturi msemmija bl-għadd ta’ ġranet maħduma minn kull sewwieq, ukoll jidher li hu partikolarment baxx. Sakemm issir verifika ulterjuri ta’ dawn iċ-ċifri, il- performance ratio kkalkulat aritmetikament ma ttiħidx aktar f’konsiderazzjoni. [6] Perjodu kopert: 1.5.2004 - 31.12.2004. [7] Fir-rapport li wasal mill-Portugall, id- data dwar il-kalkolu tal-kontrolli minimi kienet nieqsa; għalhekk iċ-ċifra li tirrigwarda l-għadd minimu ta’ ġranet tax-xogħol li kellhom jiġu kkontrollati ttieħdet mir-rapport ta’ qabel. [8] Il-perjodu kopert hi s-sena 2004. [9] Il-kontravenzjonijiet irreġistrati mill-pulizija u l-ispetturi soċjali ma ġewx inkorporati fit-Tabella ta’ hawn fuq, għaliex ma kinux mifruda tajjeb biżżejjed. [10] Franza ma tiddistingwix bejn servizzi nazzjonali u mhux nazzjonali, iżda bejn residenti u mhux residenti. Hi ma tinkludix ċifri ddettaljati dwar kontravenzjonijiet fit-trasport ta’ passiġieri u ta’ oġġetti iżda tipprovdi data dwar kontravenzjonijiet misjuba fuq it-triq u fil-post ta’ l-impriża. [11] L-Istat Membru ma pprovdiex din id- data . [12] L-Irlanda rrappurtat biss il-kontravenzjonijiet imwettqa minn servizzi nazzjonali u dawk minn Stati Membri oħra. [13] L-Iżvizzera rrappurtat biss l-ammont totali. [14] ĠU L 370, 31.12.1985, p. 1. [15] ĠU L 325, 29.11.1988, p.5. [16] Cf. in-nota tal-qiegħ Nru 6. [17] L-Artikolu 29 tar-Regolament (KE) Nru 561/2006. [18] ĠU L 102,11.4.2006, p.1. [19] ĠU L 102, 11.4.2006, p.35. [20] ĠU L 80, 23.3.2002, p.35.